
EUROOPA PARLAMENDI RESOLUTSIOONI ETTEPANEK
alltöövõtuahelate ja vahendajate rolli käsitlemise kohta töötajate õiguste kaitsmiseks
(2025/2133(INI))
Euroopa Parlament,
–	võttes arvesse Euroopa sotsiaalõiguste sammast,
–	võttes arvesse Euroopa Parlamendi ja nõukogu 16. detsembri 1996. aasta direktiivi 96/71/EÜ töötajate lähetamise kohta seoses teenuste osutamisega[footnoteRef:1], mida muudeti direktiiviga (EL) 2018/957, [1:  EÜT L 18, 21.1.1997, lk 1, ELI: http://data.europa.eu/eli/dir/1996/71/oj.] 

–	võttes arvesse Euroopa Parlamendi ja nõukogu 15. mai 2014. aasta direktiivi 2014/67/EL, mis käsitleb direktiivi 96/71/EÜ (töötajate lähetamise kohta seoses teenuste osutamisega) jõustamist ning millega muudetakse määrust (EL) nr 1024/2012, mis käsitleb siseturu infosüsteemi kaudu tehtavat halduskoostööd („IMI määrus“)[footnoteRef:2], [2:  ELT L 159, 28.5.2014, lk 11, ELI: http://data.europa.eu/eli/dir/2014/67/oj.] 

–	võttes arvesse Euroopa Parlamendi ja nõukogu 5. aprilli 2011. aasta direktiivi 2011/36/EL, milles käsitletakse inimkaubanduse tõkestamist ja sellevastast võitlust ning inimkaubanduse ohvrite kaitset ja millega asendatakse nõukogu raamotsus 2002/629/JSK, mida muudeti direktiiviga (EL) 2024/1712[footnoteRef:3], [3:  ELT L 101, 15.4.2010, lk. 1, ELI: http://data.europa.eu/eli/dir/2011/36/oj.] 

–	võttes arvesse komisjoni 30. aprilli 2024. aasta aruannet Euroopa Parlamendi ja nõukogu 28. juuni 2018. aasta direktiivi (EL) 2018/957 (millega muudetakse direktiivi 96/71/EÜ töötajate lähetamise kohta seoses teenuste osutamisega) kohaldamise ja rakendamise kohta (COM(2024)0320),
–	võttes arvesse komisjoni 26. mai 2025. aasta aruannet Euroopa Tööjõuameti hindamise kohta (COM(2012)0256),
–	võttes arvesse komisjoni 3. detsembri 2020. aasta teatist „ELi töötervishoiu ja tööohutuse strateegiline raamistik aastateks 2021–2027. Tööohutus ja töötervishoid muutuvas töömaailmas“ (COM(2021)0323), sealhulgas nulleesmärgil põhinevat lähenemisviisi tööga seotud surmajuhtumitele ELis,
–	võttes arvesse komisjoni 2020. aasta mai väljaannet „Making Socially Responsible Public Procurement Work – 71 Good Practice Cases“ (Sotsiaalselt vastutustundlikud riigihanked – 71 hea tava juhtumit)[footnoteRef:4], [4:  https://data.europa.eu/doi/10.2826/844552.] 

–	võttes arvesse Euroopa Tööjõuameti (ELA) 2025. aasta aruannet „Posting of third‑country nationals: Contracting chains, recruitment patterns, and enforcement issues“ (Kolmandate riikide kodanike lähetamine: allhankeahelad, värbamismudelid ja täitmise tagamisega seotud probleemid)[footnoteRef:5], [5:  https://www.ela.europa.eu/sites/default/files/2025-03/ELA-posting-third-country-nationals-report.pdf.] 

–	võttes arvesse ELA 2023. aasta veebruari aruannet „Cooperation practices, possibilities and challenges between Member States – specifically in relation to the posting of third‑country nationals“ (Liikmesriikide vahelised koostöötavad, võimalused ja probleemid, eelkõige seoses kolmandate riikide kodanike lähetamisega)[footnoteRef:6], [6:  https://www.ela.europa.eu/sites/default/files/2023-04/ela-report-posting-third-country-nationals.pdf.] 

–	võttes arvesse Europoli 2024. aasta detsembri aruannet „Leveraging legitimacy: How the EU’s most threatening criminal networks abuse legal business structures“ (Seaduslikkuse ärakasutamine: kuidas ELi kõige ohtlikumad kuritegelikud võrgustikud kuritarvitavad seaduslikke äristruktuure),
–	võttes arvesse Rahvusvahelise Tööorganisatsiooni (ILO) tööinspektsiooni üldpõhimõtteid käsitlevate suuniste artiklit 10,
–	võttes arvesse ILO konventsiooni eratööhõivebüroode kohta (konventsioon nr 181, 1997),
–	võttes arvesse ILO konventsiooni ohutuse ja tervishoiu kohta ehitussektoris (konventsioon nr 167, 1988),
–	võttes arvesse oma 25. novembri 2021. aasta resolutsiooni Euroopa sotsiaalkindlustuspassi kasutuselevõtu kohta sotsiaalkindlustusõiguste digitaalse jõustamise ja õiglase liikuvuse parandamiseks[footnoteRef:7], [7:  ELT C 224, 8.6.2022, lk 81.] 

–	võttes arvesse oma 13. märtsi 2025. aasta resolutsiooni restruktureerimisprotsesside sotsiaalsete ja tööhõiveaspektide kohta: vajadus kaitsta töökohti ja töötajate õigusi[footnoteRef:8], [8:  ELT C, C/2025/3156, 20.6.2025, ELI: http://data.europa.eu/eli/C/2025/3156/oj.] 

–	võttes arvesse oma 18. jaanuari 2024. aasta resolutsiooni Euroopa Tööjõuameti volituste läbivaatamise kohta[footnoteRef:9], [9:  ELT C, C/2024/5741, 17.10.2024, ELI: http://data.europa.eu/eli/C/2024/5741/oj.] 

–	võttes arvesse 16. aprilli 2024. aasta La Hulpe’i deklaratsiooni Euroopa sotsiaalõiguste samba tuleviku kohta,
–	võttes arvesse Enrico Letta 17. aprilli 2024. aasta aprilli aruannet „Much more than a market: empowering the Single Market to deliver a sustainable future and prosperity for all EU Citizens“ (Palju enamat kui turg. Kiirus, turvalisus, solidaarsus: siseturu tugevdamine kõigile ELi kodanikele kestliku tuleviku ja jõukuse tagamiseks) („Letta aruanne“),
–	võttes arvesse Madalmaade, Belgia, Taani, Saksamaa, Itaalia, Läti ja Luksemburgi 14. veebruari 2025. aasta seisukohta komisjoni 2024.–2029. aasta ELi poliitiliste prioriteetide ja kolmandate riikide kodanike õiglase lähetamise kohta,
–	võttes arvesse liikmesriikide strateegiaid tööalase ärakasutamise, sunniviisilise töö ja deklareerimata töö vastu võitlemiseks,[footnoteRef:10] [10:  Vt näiteks Saksamaa töö- ja sotsiaalministeeriumi kava „Nationaler Aktionsplan gegen Arbeitsausbeutung und Zwangsarbeit“ (2025), Itaalia töö- ja sotsiaalpoliitika ministeeriumi kava „Piano nazionale per la lotta al lavoro sommerso“ (2022), Hispaania kaasamisküsimuste, sotsiaalkindlustus- ja rändeministeeriumi kava „Plan de Acción contra el Trabajo Forzoso“ (2021), Rootsi valitsuse strateegiat „Nationell strategi mot arbetslivskriminalitet“ (2022) ja lisaks Norra valitsuse strateegiat „Strategi mot arbeidslivskriminalitet“ (2021).] 

–	võttes arvesse kodukorra artiklit 55,
–	võttes arvesse siseturu- ja tarbijakaitsekomisjoni arvamust,
–	võttes arvesse tööhõive- ja sotsiaalkomisjoni raportit (A10‑0000/2025),
A.	arvestades, et tööalane ärakasutamine ja kuritarvitamine on ELi tööturul laialt levinud ja kiireloomuline probleem, mille kirjeldamiseks kasutatakse mitmesuguseid termineid, sealhulgas tööga seotud kuritegevus, deklareerimata töö, varimajandus, sotsiaalne dumping, tööalane ärakasutamine ja kaasaegne orjandus;
B.	arvestades, et Europol rõhutab, et 86 % kõige ohtlikumatest kuritegelikest võrgustikest kasutab oma kuritegeliku tegevuse osana seaduslikke äristruktuure;
C.	arvestades, et enamikus sektorites, kus tööalase ärakasutamise oht on suur, on levinud suur tööjõumahukus koos tuginemisega pikkadele ja keerukatele alltöövõtuahelatele, kuritahtlike töövahendajate olemasolu ning tugev sõltuvus lähetatud töötajatest, ELi liikuvatest töötajatest ja kolmandate riikide kodanikest;
D.	arvestades, et ELA andmetel on kolmandate riikide kodanike lähetamine tõusuteel, kusjuures iga neljas lähetatud töötaja oli 2022. aastal kolmanda riigi kodanik;
E.	arvestades, et alltöövõtt on paljudes sektorites hästi toimiv ja oluline tava, mis hõlbustab juurdepääsu eriteadmistele; arvestades, et pikad ja keerulised alltöövõtuahelad võivad siiski suurendada pettuse, kuritegevuse sisseimbumise, töötajate töötervishoiu ja tööohutuse ning ettevõtjate, eelkõige väikeste ja keskmise suurusega ettevõtjate (VKEde) ebaausa konkurentsiga seotud riske;
F.	arvestades, et mõni liikmesriik on võtnud vastu õigusaktid, millega piiratakse teatavates sektorites alltöövõtuahelate pikkust; arvestades, et komisjon peab liikmesriikides heaks tavaks piirata alltöövõtu tasemeid ja laiendada alltöövõtuga seotud vastutust kogu ahelale; arvestades, et on ka ettevõtjaid, kes on oma alltöövõtuahelate pikkust piiranud vabatahtlikult;
G.	arvestades, et töövahenduse tava ei ole seaduses määratletud ja see võib esineda mitmes vormis, alates suurematest väljakujunenud ettevõtetest kuni üksikute värbajate, mitteametlike vahendajate ja isegi kuritarvitavate vahendajateni (gangmasters); 
H.	arvestades, et töövahendajaid, kes ei ole registreeritud, litsentsitud ega sertifitseeritud, kasutatakse sageli tööõiguse ja tööandja vastutuse varjamiseks ja sellest kõrvalehoidmiseks;
I.	arvestades, et alltöövõtuahelate ja töövahendajate reguleerimine riiklikul tasandil võib olla liikmesriikide jaoks pikk ja keeruline, muu hulgas siseturu reeglitest tuleneva õigusliku ebaselguse tõttu;
Tööalase ärakasutamise ärahoidmine
1.	rõhutab, et tööalase ärakasutamisega üldiselt ning eelkõige alltöövõtu ja tööjõu vahendamise kuritarvituslike vormidega võitlemiseks on vaja terviklikku Euroopa lähenemisviisi, ning nõuab seetõttu tööalase ärakasutamise vastu võitlemiseks Euroopa strateegiat; 
2.	peab kahetsusväärseks õigusliku selguse puudumist seoses liikmesriikide võimalusega reguleerida pikki ja keerukaid alltöövõtuahelaid; kutsub komisjoni üles selgitama, et ELi siseturu reeglid ei takista liikmesriike võtmast pikkade ja keerukate alltöövõtuahelate käsitlemiseks vastu õigusakte, sealhulgas nõudes otseseid töösuhteid suure riskiga sektorites, kui see on teostatav ja tõenditega põhjendatud;
3.	kordab oma üleskutset[footnoteRef:11] komisjonile kaaluda raamdirektiivi koostamist, et käsitleda probleeme, mis on seotud alltöövõtu ja tööjõu vahendamise kuritarvituslike vormidega Euroopas, ning et selle raamdirektiiviga kehtestataks üldine õigusraamistik, millega alltöövõttu piiratakse ja tagatakse solidaarne vastutus kogu alltöövõtuahelas, ning kehtestatakse meetmed, millega reguleeritakse muude töövahendajate kui ajutist tööd vahendavate asutuste rolli ja vastutust; [11:  13. märtsi 2025. aasta resolutsioon.] 

4.	rõhutab, et riiklikku ja piirkondlikku poliitikat alltöövõtu ulatuse piiramiseks on sageli algatanud sotsiaalpartnerid ühiselt, sealhulgas VKEde esindajad; kutsub komisjoni üles esitama ettepanekuid, et kehtestada üldine norm, millega piiratakse alltöövõttu kõige rohkem kahe põhitöövõtjast madalama tasemega ja seda sektorites, kus on tööalase ärakasutamise oht on suur; rõhutab, et suure riskiga riiklike sektorite kindlaksmääramine ja korra kehtestamine üldreeglist kõrvalekaldumiseks, kui see on igakülgselt põhjendatud, peaks olema liikmesriikide ülesanne, mida nad täidavad koostöös sotsiaalpartneritega;
5.	märgib, et alltöövõtu üha sagedasem kasutamine põhitegevuseks võib põhjustada töökohtade killustumist ning seda, et töötajad teevad pikemaid töötunde ja saavad madalamat palka ning nende töö on ebakindel; kutsub sellega seoses komisjoni üles tagama võrdse töö eest võrdset kohtlemist ja edendama otsest tööhõivet sektorites, kus sellised ohud esinevad;
6.	tunneb muret õigusliku selguse puudumise pärast seoses kolmandate riikide kodanike tegelike ja petturlike lähetuste eristamisega; kutsub komisjoni üles vaatama kooskõlas Letta aruandega läbi täitmise tagamisega seotud probleemid ja võtma tuvastatud õiguslike lünkade kõrvaldamiseks asjakohaseid meetmeid;
7.	rõhutab vajadust tööturu vahendajaid paremini reguleerida; kutsub komisjoni üles tagama, et ELis tegutsevad töövahendajad oleksid hõlmatud registreerimis- ja litsentsimissüsteemidega, ning keelama kooskõlas ILO konventsiooniga nr 181 töötajatelt otseselt või kaudselt, täielikult või osaliselt võetavad tasud;
Täitmise tagamine ja kontroll
8.	rõhutab vajadust tõhusate ja hästi varustatud täitmise tagamise ja kontrollisüsteemide järele, et tööalase ärakasutamise vastu võidelda; väljendab heameelt komisjoni hindamisaruande üle Euroopa Tööjõuameti kohta ja kordab oma üleskutset[footnoteRef:12] komisjonile tugevdada Euroopa Tööjõuameti volitusi; [12:  18. jaanuari 2024. aasta resolutsioon.] 

9.	tuletab meelde, et direktiivis 2006/22/EÜ[footnoteRef:13] on juba sätestatud miinimumeeskirjad sotsiaalõigusnormide täitmise kontrollimiseks autovedude valdkonnas, ning kutsub komisjoni üles esitama seadusandliku algatuse, et nõuda liikmesriikidelt tööinspektsiooni piisava minimaalse suutlikkuse tagamist kõigis suure riskiga sektorites kooskõlas ILO sihttasemega, milleks on vähemalt üks tööinspektor 10 000 töötaja kohta; [13:  Euroopa Parlamendi ja nõukogu 15. märtsi 2006. aasta direktiiv 2006/22/EÜ, mis käsitleb nõukogu määruste (EMÜ) nr 3820/85 ja (EMÜ) nr 3821/85 rakendamise miinimumtingimusi seoses autovedudega seotud sotsiaalõigusnormidega ja millega tunnistatakse kehtetuks nõukogu direktiiv 88/599/EMÜ (ELT L 102, 11.4.2006, lk 35, ELI: http://data.europa.eu/eli/dir/2006/22/oj).] 

10.	kordab oma nõudmist[footnoteRef:14] võtta kiiresti kasutusele Euroopa sotsiaalkindlustuspassi süsteem (ESSPASS) ning parandada sotsiaalkindlustusõiguste digitaalset jõustamist ja õiglast liikuvust, sealhulgas reaalajas kontrollimist ja täitevasutuste vahelist teabevahetust ning selle süsteemi integreerimist olemasolevate riiklike töökaardisüsteemidega; [14:  25. novembri 2021. aasta resolutsioon.] 

Tööalase ärakasutamise eest karistamine
11.	märgib murega, et üksikisikud, kelle suhtes kohaldatakse ühes liikmesriigis kauplemiskeelde, võivad riiklikest piirangutest mööda minna, registreerides ja käitades ettevõtet teises liikmesriigis, kahjustades sellega ühtset turgu; kutsub komisjoni üles tagama kauplemiskeeldude automaatse vastastikuse tunnustamise kõigis liikmesriikides ning liikmesriikide vahel asjakohase teabe õigeaegse ja turvalise vahetamise;
12.	väljendab heameelt sotsiaalsete tingimuste kasutamise üle liikmesriikide ja Euroopa rahastamiskavades ja -programmides, mis seovad maksed töötajate õiguste austamisega; kutsub komisjoni üles tuginema kogemustele, mis on saadud sotsiaalse tingimuslikkuse lisamisel ühisesse põllumajanduspoliitikasse, tagamaks, et ELi rahastamisprogrammid hõlmaksid Euroopa tööstandarditega seotud tingimusi;
°
°	°
13.	teeb presidendile ülesandeks edastada käesolev resolutsioon nõukogule ja komisjonile.

Selliste sektorite töötajad nagu ehitus, põllumajandus, majapidamistööd, transport ja logistika, liha ja toiduainete töötlemine, puhastusteenused, majutus ja hooldus on meie majanduse selgroog. Samal ajal on enamikus Euroopa riikides sektoreid, kus esineb pidevalt kuritarvitusi, ärakasutamist ja petturlikku konkurentsi, mis kahjustab nii töötajaid kui ka seaduslikke ettevõtjaid, eelkõige VKEsid.
Viimastel aastatel on liikmesriikides toimunud mitu traagilist tööjuhtumit paljastanud tegelikud inimkulud, mis kaasnevad kontrolli kaotamisega selle üle, kes vastutab põhiliste tervishoiu-, ohutus- ja tööhõivestandardite järgimise tagamise eest. See tekitab põhimõttelise mure õigusliku vastutuse, jälgitavuse ja töötingimuste kontrollimise pärast.
Samal ajal on Europol hoiatanud, et peaaegu kõik Euroopa kõige ohtlikumad kuritegelikud võrgustikud kasutavad Euroopa majanduses juhtpositsiooni saavutamiseks seaduslikke äristruktuure, mis mõjutab eriti logistikat, sularahamahukaid ettevõtteid ja ehitust. 
Praegusel julgeolekumaastikul võib järelevalve puudumine pakkuda ka võimalusi vaenulikele osalejatele, kes soovivad saada teavet elutähtsa taristu kohta või seda häirida või saada juurdepääsu julgeoleku seisukohast tundlikele töökohtadele.
Tööalast ärakasutamist ja sellest tulenevaid ohte Euroopa töökohtadele ei ajenda vaid üksainus tegur. Siiski on teatavaid muutujaid, mis korduvad jätkuvalt nii liikmesriikide ja Euroopa uuringutes kui ka täitevasutuste aruannetes. Üks neist on üha suurem sõltuvus pikkadest ja keerukatest alltöövõtuahelatest ning teine kuritarvitusliku töövahenduse olemasolu. Need kaks omavahel seotud tegevust raskendavad ametiasutustel takistada petturlikke ja kuritegelikke osalejaid tööle saamast.
Paljude töötajate ja ettevõtjate jaoks ei ole see mingi üllatus. Selliste töökohtade esilekerkimine, kus piisav kontroll puudub ning vastutust jagatakse, hajutatakse või visatakse madalama taseme ametikohtade töötajate kaela, on rahulolematust tekitanud juba aastaid.
Nendele probleemidele reageerimiseks on liikmesriigid püüdnud teha ära rohkem, karmistada kontrolli ja võtta meetmeid, et hoida ära kõige levinumaid kuritarvitamise vorme. Nad on pingutanud selle nimel, et pikki alltöövõtuahelaid piirata, karmistada vastutusnõudeid, suurendada teabevahetust ja luua spetsiaalsed kontrolliüksused, mille ülesanne on tööalast ärakasutamist ja kuritarvitamist avastada ning sellele lõpp teha. Liikmesriikide ja valdkondlikud sotsiaalpartnerid on samuti probleemile reageerinud ja teinud iseseisvaid algatusi, et aidata oma sektorites kord majja lüüa. Samuti on nad ühiselt survestanud oma valitsusi rohkem tegutsema. On selge, et nendel pingutustel on olnud oluline soodne mõju, kuid samuti on ilmselge see, et sellest ei piisa ja et on vaja rohkem ära teha. 
Probleemid on eriti tuntavad piiriüleselt tegutsevate ettevõtetega tegelemisel, sest täitevasutuste piiriülene koostöö ja teabevahetus ning õigusraamistikud ei ole suutnud kohapealse arenguga sammu pidada. Ilma Euroopa ühtse reageerimiseta on petturitel ja kuritegelikel osalejatel lihtsam ühtse turu nõrkusi ära kasutada. Samuti on juhtumeid, kus liikmesriikidel on olnud tööalase ärakasutamise vastaste meetmete võtmisel ja ausa konkurentsi tagamisel õiguslikke probleeme, sageli seoses liidu õigusega.
Tööalane ärakasutamine üldiselt ning eelkõige alltöövõtu ja tööjõu vahendamise kuritarvituslikud vormid nõuavad seetõttu kooskõlastatud reageerimist Euroopa tasandil.
Edukas reageerimine nendele probleemidele peab tähendama, et petturid ja kurjategijad ei saa oma ärimudelitest enam kasumit, kaitstes seeläbi töötajaid ja muutes kõigi seaduskuulekate ettevõtjate elu lihtsamaks. See lahendus peaks põhinema kolmel sambal. 
1.	Tõkestamine, mis muudab pettuste toimepanemise võimalikult raskeks.
2.	Kontroll, mis muudab vahelejäämise ohu võimalikult suureks.
3.	Sanktsioonid, millega tagatakse, et tabatud isikud tunnevad oma tegevuse tagajärgi tugevalt.
Loodan, et siinne raport annab tõuke tööalase ärakasutamise vastase võitluse tõhustamiseks, keskendudes alltöövõtu ja tööjõu vahendamise kuritarvituslikele vormidele ning kogudes laialdast toetust kõigilt poliitilistelt osalejatelt ja sotsiaalpartneritelt. Kuigi konkreetsete lahenduste suhtes võivad arvamused lahkneda, loodan siiralt, et me kõik suudame lähtuda ühisest arusaamast, et need probleemid Euroopa tööturul on reaalsed ja süvenevad ning vajavad kiiret tähelepanu.

	1. Huvide esindajad, kes kuuluvad kohustuslikku läbipaistvusregistrit käsitleva institutsioonidevahelise kokkuleppe kohaldamisalasse

	3F Byggegruppen

	3F Transport

	BUSINESSEUROPE

	Byggföretagen

	Byggnadsarbetareförbundet

	CEEMET

	Confederation of Swedish Enterprise

	Danish Trade Union Confederation EU Office

	Deutscher Gewerkschaftsbund

	European Builders Confederation

	European Construction Industry Federation

	European Federation of Building and Woodworkers

	European Federation of Food, Agriculture and Tourism Trade Unions

	European Trade Union Confederation

	European Trade Union Institute

	European Transport Workers’ Federation

	Fagbevægelsens Hovedorganisation

	Fastighetsanställdas Förbund

	Friedrich-Ebert-Stiftung

	Göteborgs Räddningsmission

	HOTREC

	IF Metall

	IndustriAll

	Kommunalarbetareförbundet

	LO

	LO Norge

	NHO - Norway

	Rättvist Byggande

	Svensk Byggkontroll

	Swedish Trade Union Office

	The Adecco Group

	Transportarbetareförbundet

	UNI Europa

	Unionen

	World Employment Confederation-Europe

	2. Kolmandate riikide ametiasutuste, sealhulgas nende diplomaatiliste esinduste ja saatkondade esindajad

	


Eespool esitatud loetelu koostamise eest vastutab ainuisikuliselt raportöör.
Kui füüsilised isikud on märgitud loetelus nimeliselt, ametikoha järgi või mõlema järgi, kinnitab raportöör, et on esitanud asjaomastele füüsilistele isikutele Euroopa Parlamendi andmekaitseteate nr 484 (https://www.europarl.europa.eu/data-protect/index.do), milles on kindlaks määratud nende isikuandmete töötlemise suhtes kohaldatavad tingimused ja sellise töötlemisega seotud õigused.

